Doen aansoek vir beurse vir nagraadse studie in en deur Afrikaans - Afrikaans.com
Beurse vir nagraadse studie …
in en deur Afrikaans
Ruim studiebeurse vir magister- en doktorale studie in enige vakrigting by enige universiteit in Suid-Afrika is weer eens vir die studiejaar 2020 beskikbaar. So sê prof Anne-Marie Beukes, die uitvoerende hoof van die SA Akademie vir Wetenskap en Kuns. Hierdie beurse, wat tot R120 000 vir doktorsgraadstudie en tot R60 000 vir magisterstudie kan bedra, word die afgelope vyf jaar deur studente opgeraap. Altesame R10 miljoen se beursgeld is al oor die afgelope tyd deur die Akademie toegeken, aldus prof. Beukes.
Beurse is beskikbaar vir studie in enige vakrigting wat in Afrikaans geskryf en vir eksaminering by ‘n Suid-Afrikaanse universiteit ingedien word. Die SA Akademie het in 2015 met hierdie beursprogram begin. Die beurse word vir een jaar toegeken en behoort ‘n voltydse student se koste vir ongeveer ‘n jaar te dek. Die toekennings is eenmalig. Studente wat reeds in hulle tweede of derde jaar van studie is, is ook welkom om aansoek te doen.
Beursaansoeke is aan keuring onderhewig. Die belangrikste vereiste wat die SA Akademie stel is dat die uitkoms van die studie in Afrikaans vir eksaminering aangebied word. Studente is ná afhandeling van die studie van enige verdere verpligting vrygestel en kan artikels voortspruitend uit die studie vir publikasie in enige taal aanbied met die nodige erkenning aan die SA Akademie, het prof Beukes gesê.
Die reusesukses van hierdie beursprogram blyk duidelik uit die aantal studente wat hierby gebaat het: Sowat 265 studente het oor die afgelope vyf jaar beurse ontvang, waarvan 114 reeds hulle studies afgehandel het. Studente van universiteite landswyd en van alle vakgebiede het beurse ontvang. Prof Beukes wys daarop dat hierdie program – wat gevorderde studie wat in Afrikaans geskryf is – bevorder die deurlopende ontwikkeling van Afrikaans as wetenskapstaal.
Aansoeke om beurse vir 2020 word nou tot 31 Augustus 2019 ingewag. Verdere inligting en aansoekvorms is beskikbaar op die SA Akademie se webblad by http://www.akademie.co.za/aktiwiteite/beurse/of stuur ‘n e-pos na Melanie Rens by beurse@akademie.co.za
Prof Anne-Marie Beukes (Hoof- Uitvoerende Beampte)
Tel: 083 675 8053
Melanie Rens (Beursaansoeke en navrae)
086 133 3786